ANAN ร่วง 5% เสี่ยงวืดใบอนุญาต “Ashton” อโศก โบรกฯเล็งหั่นเป้าเหลือ 4.20 บ.
ANAN ร่วง 5% เสี่ยงวืดใบอนุญาต “Ashton” อโศก โบรกฯเล็งหั่นเป้าเหลือ 4.20 บ. หากโครงการล่ม ล่าสุด ณ เวลา 11.59 น. อยู่ที่ระดับ 4.40 บาท ลดลง 0.24 บาทหรือ 5.17% สูงสุดที่ 4.66 บาท ต่ำสุดที่ 4.36 บาท มูลค่าการซื้อขาย 110.14 ล้านบาท
16 มี.ค. 2561

ผู้สื่อข่าวรายงานว่า ราคาหุ้นบริษัท อนันดา ดีเวลลอปเม้นท์ จำกัด (มหาชน) หรือ ANAN ณ เวลา 11.59 น. อยู่ที่ระดับ 4.40 บาท ลดลง 0.24 บาทหรือ 5.17% สูงสุดที่ 4.66 บาท ต่ำสุดที่ 4.36 บาท มูลค่าการซื้อขาย 110.14 ล้านบาท

ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ ว่า โครงการ Ashton อโศกของ ANAN ไม่แน่นอน ยังไม่ได้รับการอนุญาตจาก กทม. เกี่ยวกับการใช้อาคารสำหรับโครงการคอนโด Ashton อโศก ซึ่งมีมูลค่าโครงการ 6.7 พันล้านบาท ขายแล้ว 98%
ทั้งนี้การได้รับอนุญาตเป็นเรื่องสำคัญ คือ บริษัทจึงจะเริ่มโอนกรรมสิทธิ์ให้ลูกค้าได้ ทั้งนี้ทาง กทม.จะใช้เวลา 30 วันในการสำรวจอาคาร และตัดสินว่าจะให้ไปอนุญาตหรือไม่ ปัจจุบันเลยระยะเวลา 30 วันมาแล้ว ทั้งนี้เส้นตายการโอนให้ลูกค้าเป็น 26 มี.ค.61 จึงเห็นว่ามีความไม่แน่นอนเกิดขึ้นสำหรับโครงการนี้
ทั้งนี้หากในที่สุด กรณีเลวร้าย (worst case scenario) ไม่มีโครงการนี้ ประมาณการกำไรปี 61 จะลดลงไปถึง 25% และปี 62 ลดไปอีก 5% สืบเนื่องจากมีสมมุติฐานว่าให้โครงการนี้มีการโอนได้ 80% และปีหน้าโอนส่วนที่เหลืออีก 20%
สำหรับคำแนะนำ อยู่ระหว่างการทบทวนประมาณการและราคาพื้นฐาน (Review) เพื่อรอพิจารณาสถานการณ์ของโครงการ Ashton อโศก ซึ่งมีความไม่แน่นอนเกิดขึ้น จากเดิมที่ให้คำแนะนำ ซื้อ ในกรณีหากมีความล่าช้าไปไม่กี่เดือน คาดว่าการจ่ายค่าปรับให้ลูกค้าจะยังไม่มีนัยสำคัญต่อประมาณการ
อย่างไรก็ตามแต่หากกลายเป็นว่าไม่สามารถโอนโครงการนี้ได้ ก็จะกระทบต่อประมาณการให้น้อยลงตามที่กล่าวไว้ข้างต้น และลด Forward P/E ในการประเมินราคาพื้นฐานจากเดิม 10 เท่า เป็น 9 เท่า สะท้อนผลลบที่เกิดขึ้น ราคาพื้นฐานจะลดเหลือเพียง 4.20 บาท ซึ่งต่ำกว่าราคาหุ้นปัจจุบันเสียอีก ราคาพื้นฐาน ทบทวน (เดิม 6.40 บาท)
 
โดยก่อนหน้านี้ บล.ทิสโก้ แนะนำ “ซื้อ” ราคาเป้าหมาย 7.90 บาท/หุ้น โดยมองว่าผลประกอบการไตรมาส 4/60 อยู่ที่ 1.33 พันล้านบาท ลดลง 12% จากปีก่อน ขณะที่ปี 60 ต่ำกว่าคาดจากกำไรของ JV ซึ่งมีผลขาดทุน 342 ล้านบาท เทียบกับที่คาดกำไร 600 ล้านบาท เนื่องมาจาก 6 โครงการ JV และการรับรู้รายได้ที่น้อยกว่าคาดจากความล่าช้าในการโอน
ทั้งนี้ยังคงประมาณการและอัตรากำไรที่ 35% และใช้ S&amp;A ต่อยอดขายที่ 20%, คาดส่วนแบ่งกำไร 1 พัน – 1.5 พันล้านบาท สำหรับ 2018-19F ในปี 61 ANAN คาดว่าจะมียอดโอน 3.8 หมื่นล้านบาท (2.2 หมื่นล้านบาท จากโครงการ JV) และมียอดจอง 3.5 หมื่นล้านบาท (มาจากคอนโด 84% และบ้านเดี่ยว 16%) บริษัทมีแผนจะเปิดตัวโครงการใหม่ 16 แห่งมูลค่า 3.5 หมื่นล้านบาท ต่ำกว่าเป้าเดิมที่ 22 แห่งมูลค่า 4.6 – 4.9 หมื่นล้านบาท
โดยให้มูลค่าที่เหมาะสม 7.90 บาท อ้างอิง PER ที่ 10 เท่าจากค่าเฉลี่ยในปี 2004-2014 ของกลุ่มอสังหาฯ โดยมีความเสี่ยงคือ 1) ความล่าช้าในการเปิดตัวโครงการ 2) ความล่าช้าในการก่อสร้าง 3) กำลังซื้อที่ลดลง 4) อุปสงค์ของตลาดที่ลดลง และการพึ่งพาโครงการคอนโด